अधिकतम सहमति वा बहुमतीय सरकार गठनका लागि यतिखेर सबैका आँखा एमाओवादीमा छन्। कांग्रेस र एमाले दुवै आफ्नो नेतृत्वमा सरकार बनाउन एमाओवादीको साथ लिन खोजिरहेका छन्। एमाओवादी स्थायी समिति सदस्य शक्ति बस्नेत संविधान कार्यान्वयन, संशोधन र संविधानको भावना समेटिने गरी कानून निर्माण गर्दै अघि बढ्नु अबको प्रमुख कार्यभार भएकाले तीन दलको एकताको विकल्प नभएको बताउँछन्। “आजको परिस्थितिको माग पनि राष्ट्रिय सहमतिको सरकार नै हो”, संविधान जारी गर्दा दलहरूबीच भएको सहमति त्यही रूपमा अगाडि जान्छ या जान्न भन्नेमा केही प्रश्न उब्जिएको बताउँदै बस्नेत भन्छन्, “हाम्रो जोड र पहल सहमतिको सरकारमै हुन्छ।”
